REGOLAMENT TAL-KUMMISSJONI (KE) Nru 504/2007
tat-8 ta’ Mejju 2007
li jistabbilixxi regoli dettaljati għall-applikazzjoni ta’ l-arranġamenti għal dazji addizzjonali fuq l-importazzjoni fis-settur tal-ħalib u prodotti tal-ħalib
(Verżjoni kodifikata)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 1255/1999 tas-17 ta’ Mejju 1999 dwar l-organizzazzjoni komuni tas-suq tal-ħalib u prodotti tal-ħalib (1), u b’mod partikolari l-Artikolu 28 (4) tiegħu,
Billi:
(1)
Ir-Regolament tal-Kummissjoni (KE) Nru 1598/95 tat-30 ta’ Ġunju 1995 li jistabbilixxi regoli dettaljati għall-applikazzjoni ta’ l-arranġamenti għal dazji addizzjonali fuq l-importazzjoni fis-settur tal-ħalib u prodotti tal-ħalib (2) ġie emendat kemm-il darba (3) b’mod sostanzjali. Għal iktar ċarezza u razzjonalità, l-imsemmi Regolament għandu jiġi kkodifikat.
(2)
Ir-Regolament tal-Kunsill (KE) Nru 1255/1999 jissuġġetta l-importazzjoni ta’ prodott jew aktar kopert mill-imsemmi Regolament għall-ħlas ta’ dazju addizzjonali meta jintlaħqu ċerti kondizzjonijiet li jirriżultaw mill-Ftehim dwar il-Biedja (4) konklużi fil-qafas ta’ l-Uruguay Round ta’ negozjati kummerċjali multilaterali, ħlief jekk ma jkunx probabbli li l-prodotti importati jtellfu lis-suq tal-Komunità, jew meta jkun sa jkun hemm effetti sproporzjonati fuq l-oġġettiv maħsub. Dawk id-dazji addizzjonali jistgħu b’mod partikolari jiġu mposti jekk il-prezzijiet ta’ importazzjoni jkunu anqas mill-prezzijiet indikattivi.
(3)
Għalhekk għandhom ikunu stabbiliti regoli dettaljati għall-applikazzjoni ta’ din is-sistema għas-setturi tal-ħalib u tal-prodotti tal-ħalib u għandhom ikunu pubblikati l-prezzijjiet indikattivi.
(4)
Il-prezzijiet ta’ importazzjoni li għandhom ikunu kunsidrati biex jintalab il-ħlas ta’ dazju addizzjonali ta’ importazzjoni għandhom ikunu kkontrollati abbażi tal-prezzijiet rappreżentattivi għall-prodott partikolari fuq is-suq dinji jew fuq is-suq ta’ importazzjoni tal-Komunità għall-prodott. Għandu jkun previst li l-Istati Membri għandhom jikkomunikaw il-prezzijiet fid-diversi stadji ta’ tqegħid fis-suq f’intervalli regolari sabiex jippermettu lill-Kummissjoni li tistabilixxi l-prezzijiet rappreżentattivi u d-dazji addizzjonali li jikkorispondu magħhom.
(5)
L-importatur għandu l-possibiltà li jagħżel li d-dazju addizzjonali jkun kalkulat fuq bażi oħra minflok fuq il-prezz rappreżentattiv. Minkejja dan, f’dak il-każ huwa xieraq li jkun previst it-twaqqif ta’ garanzija ekwivalenti għad-dazji addizzjonali li kien ikollu jħallas kieku l-kalkolu kien sa jkun imsejjes fuq il-prezzijiet rappreżentattivi. Il-garanzija għandha tkun rilaxxata jekk tinġieb prova fi żmien speċifikat li ntlaħqu l-kondizzjonijiet għad-dispożizzjoni tal-kunsinna partikolari. Fil-qafas tal-kontrolli li jsiru wara, għandu jkun speċifikat li d-dazji pagabbli huma suġġetti li jkunu rkuprati skond l-Artikolu 220 tar-Regolament tal-Kunsill (KEE) Nru 2913/92 tat-12 ta’ Ottubru 1992 li jistabbilixxi l-Kodiċi Doganali tal-Komunità (5). Hu wkoll xieraq li jkun stabbilit li d-dazji marbuta ma’ kull verifika huma suġġetti għall-interessi. Minn monitoraġġ regolari tad-data li fuqha huma msejsa l-kontrolli tal-prezzijiet ta’ importazzjoni għall-ħalib u prodotti tal-ħalib jirriżulta li ċerti prodotti għandhom ikunu soġġetti għal dazji addizzjonali b'konsiderazzjoni tal-varjetajiet fil-prezzijiet skond l-oriġini tagħhom. Il-prezzijiet għandhom għalhekk ikunu pubblikati.
(6)
Il-miżuri msemmija f’dan ir-Regolament jaqblu ma’ l-opinjoni tal-Kumitat ta’ Tmexxija għall-Ħalib u l-Prodotti tal-Ħalib,
ADOTTAT DAN IR-REGOLAMENT:
Artikolu 1
1. Id-dazji addizzjonali ta’ l-importazzjoni msemmija fl-Artikolu 28 (1) tar-Regolament (KE) Nru 1255/1999, minn hawn ’il quddiem magħrufa bħala “dazji addizzjonali”, għandhom japplikaw għall-prodotti elenkati fl-Anness I ta’ dan id-dokument.
2. Il-prezzijiet indikattivi msemmija fl-Artikolu 28(2) tar-Regolament (KE) Nru 1255/1999 għandhom ikunu dawk murija fl-Anness I ta’ dan id-dokument.
3. Għall-finijiet ta’ dan ir-Regolament, “prezz rappreżentattiv” ifisser il-prezz stabbilit b’konformità ma’ l-Artikolu 2.
Artikolu 2
1. Il-prezzijiet rappreżentattivi msemmija fl-Artikolu 28(3) tar-Regolament (KE) Nru 1255.1999 għandhom ikunu stabbiliti waqt li wieħed jikkunsidra b’mod partikolari:
(a)
il-prezzijiet mitluba fuq swieq ta’ pajjiżi terzi;
(b)
il-prezzijiet ta’ l-offerta free-at-Community-frontier;
(ċ)
il-prezzijiet mitluba għal prodotti importati fid-diversi stadji ta’ tqegħid fis-suq fil-Komunità.
2. Il-prezzijiet rappreżentattivi għandhom ikunu stabbiliti mill-Kummissjoni. Dawn għandhom jibqgħu fis-seħħ sakemm ikunu emendati.
3. Id-drittijiet addizzjonali applikabbli skond l-Artikolu 4(3) għandhom ikunu stabbiliti mill-Kummissjoni fl-istess żmien li jkunu stabbiliti l-prezzijiet rappreżentattivi.
Artikolu 3
Meta d-differenza bejn il-prezz indikattiv u l-prezz ta’ importazzjoni li għandu jkun kunsidrat biex ikun stabbilit id-dazju addizzjonali skond l-Artikolu 4(1) jew (3) minn hawn ’il quddiem magħruf bħala l-“prezz ta’ importazzjoni”
(a)
ma teċċedix l-10 % tal-prezz indikattiv, id-dazju addizzjonali għandu jkun ta’ żero;
(b)
tkun aktar minn 10 % iżda mhux aktar minn 40 % tal-prezz indikattiv, id-dazju addizzjonali għandu jkun ta’ 30 % tal-ammont li jeċċedi l-10 %;
(ċ)
tkun aktar minn 40 % iżda mhux aktar minn 60 % tal-prezz indikattiv, id-dazju addizzjonali għandu jkun ta’ 50 % ta’ l-ammont li jaqbeż l-40 %, flimkien mad-dazju addizzjonali msemmi f’(b);
(d)
tkun aktar minn 60 % iżda mhux aktar minn 75 % tal-prezz indikattiv, id-dazju addizzjonali għandu jkun 70 % ta’ l-ammont li jeċċedi s-60 %, flimkien mad-dazji addizzjonali msemmija f’(b) u (ċ);
(e)
tkun aktar minn 75 % tal-prezz indikattiv, id-dritt addizzjonali għandu jkun 90 % ta’ l-ammont li jeċċedi l-75 %, flimkien mad-dazji addizzjonali msemmija f’(b), (ċ), u (d).
Il-kalkoli msemmija fil-punti (a) sa (e) ta’ l-ewwel paragrafu huma magħmula b’konformità mat-tabella li tinsab fl-Anness I ta’ dan id-dokument.
Artikolu 4
1. L-importatur jista’, fuq talba, għat-twaqqif tad-dritt addizzjonali, jkollu l-prezz cif ta’ importazzjoni tal-kunsinna partikolari applikat, meta dan ikun aktar mill-prezz rappreżentattiv applikabbli kif imsemmi fl-Artikolu 2(2).
L-applikazzjoni tal-prezz cif ta’ importazzjoni tal-kunsinna partikolari biex tiġi stabbilita l-imposta addizzjonali għandha tkun tiddependi minn jekk il-parti interessata tippreżentax lill-awtoritajiet kompetenti ta’ l-Istat Membru li jimporta ta’ l-inqas ix-xhieda dokumentata li ġejja:
(a)
il-kuntratt tax-xiri jew xhieda ekwivalenti oħra;
(b)
il-kuntratt tal-assigurazzjoni;
(ċ)
il-fattura;
(d)
il-kuntratt ta’ trasport (meta jkun applikabbli);
(e)
iċ-ċertifikat ta’ oriġini;
(f)
u, fil-każ ta’ trasport bil-vapur, il-polza tat-tagħbija.
2. Fil-każ imsemmi fil-paragrafu 1, l-importatur għandu jipprovdi garanzija ugwali għall-ammonti tad-dazji addizzjonali li kien ikollu jħallas jekk dawn ikunu ġew kalkulati abbażi tal-prezz rappreżentattiv applikabbli għall-prodott in kwistjoni.
L-importatur għandu xahar mill-bejgħ tal-prodotti partikolari, f’perjodu li ma jaqbiżx l-erba’ xhur mid-data ta’ l-aċċettazzjoni tad-dikjarazzjoni għal ċirkolazzjoni ħielsa, biex jipprova li l-kunsinna tkun ipproċediet b’mod konformi ma’ dawk il-kondizzjonijiet li jikkonfermaw ir-realtà tal-prezzijiet imsemmija fil-paragrafu 1. Jekk ma jiġix osservat xi wieħed jew aktar mil-limiti tal-ħin imsemmija tintilef il-garanzija li tkun ingħatat. Madankollu, il-perjodu ta’ erba’ xhur jista’ jkun estiż mill-awtorità kompetenti sa tlett xhur oħra fuq talba ta’ l-importatur, jekk tingħata ġustifikazzjoni xierqa.
Il-garanzija għandha tkun rilaxxata dejjem jekk jinġiebu provi lill-awtoritajiet doganali li l-kondizzjonijiet ta’ disposal ikunu ġew aderiti.
Jekk dan ma jseħħx, il-garanzija għandha tinżamm bħala pagament tad-dazji addizzjonali. Jekk, wara verifika, l-awtoritajiet kompetenti jintebħu li l-kondizzjonijiet ta’ dan l-Artikolu ma kinux aderiti, dawn għandhom jirkupraw id-dazji pagabbli skond l-Artikolu 220 tar-Regolament (KEE) Nru 2913/92. Biex jiġi stabbilit l-ammont li għandu jkun irkuprat jew li jkun għad fadal jiġi irkuprat, għandha tingħata konsiderazzjoni lill-interess kurrenti mid-data tad-dħul ta’ l-oġġetti f’ċirkolazzjoni ħielsa sad-data tal-irkuprar. Ir-rata ta’ interess applikata għandha tkun dik li tkun fis-seħħ għal operazzjonijiet ta’ rkupru taħt liġijiet nazzjonali.
3. Fin-nuqqas tat-talba msemmija fil-paragrafu 1, il-prezz cif ta’ l-importazzjoni tal-kunsinna partikolari li għandu jkun kunsidrat biex ikun mitlub ħlas ta’ mposta addizzjonali għandu jkun il-prezz rappreżentattiv imsemmi fl-Artikolu 2(2). F’dak il-każ id-dazju addizzjonali għandu jkun kalkulat skond it-tabella li tinsab fl-Anness I t’hawnhekk.
Artikolu 5
Ir-Regolament (KE) Nru 1598/95 hu mħassar.
Referenzi għar-Regolament li ġie mħassar għandhom jinftiehmu bħala referenzi għal dan ir-Regolament u għandhom jinqraw skond it-tabella ta’ korrelazzjoni fl-Anness III.
Artikolu 6
Dan ir-Regolament għandu jidħol fis-seħħ fl-għoxrin fil-jum segwenti mill-pubblikazzjoni tiegħu fil-Ġurnal Uffiċjali tal- Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, 8 ta’ Mejju 2007.